༈༄༅། ན་མོ་གུ་རུ་བུདྡྷ་ལ་ཀྵྨཱི་ཡེ། གསང་ཆེན་བགྲངས་ཡས་རྒྱུད་སྡེའི་གངས་རི་ལས། །ལེགས་འོངས་བདག་མེད་མཁའ་འགྲོའི་ཐུགས་ཀྱི་བཅུད། །རྣལ་འབྱོར་དབང་ཕྱུག་བུམ་བཟང་ཡང་གང་མ། །གཡུང་མོ་ཁྲག་འཐུང་ཐུགས་ཀྱི་ཡོལ་གོར་འཁྱིལ། །གང་དེ་འཕགས་ཡུལ་པཎ་གྲུབ་ཚོགས་རྣམས་ཀྱིས། །གཞུང་འགྲེལ་ཉེར་གསུམ་སོགས་ཀྱིས་ལེགས་པར་བཀྲལ། །བོད་ཡུལ་མིག་གཅིག་འབྲོག་མི་ལོ་ཙཱ་ཆེར། །མཁས་པ་སྒོ་དྲུག་སོགས་ཡོད་ཀྱང་གཙོ་ཆེར། །པཎ་གྲུབ་གཉིས་ཀྱིས་གཞུང་དང་གདམས་པ་སྩལ། །རིམ་པར་བརྒྱུད་པའི་གཞུང་དང་མན་ངག་སོགས། །གསང་ཆེན་རྒྱུད་སྡེའི་ཆུ་ཀླུང་མ་ལུས་པ། །ས་སྐྱའི་བླ་ཆེན་ཐུགས་ཀྱི་རྒྱ་མཚོར་བབས། །ཚད་མ་སྙན་བརྒྱུད་རྣམ་བཞིའི་ནོར་བུ་འཁྲུངས། །གང་དེའི་བསྟན་འཛིན་ནམ་མཁའི་རྒྱུ་སྐར་དབུས། །མངོན་པར་མཐོ་བའི་སྐྱེས་ཆེན་ཨེ་ཝཾ་པ། །བརྒྱུད་པར་བཅས་པའི་དམ་པའི་ཉི་གཞོན་གཟིས། །བསྟན་པའི་པད་ཚལ་ཡོངས་སུ་རྒྱས་པར་མཛད། །ཁྱད་པར་ཐམས་ཅད་མཁྱེན་པའི་རྣམ་དཔྱོད་གཟིས། །བཀའ་སྲོལ་རྣམ་བཞིའི་མཛེས་པའི་རྒྱན་མཆོག་སོགས། །ཡོངས་རྫོགས་བསྟན་པས་ནོར་འཛིན་དཔལ་མོའི་ཁོངས། །གསལ་བར་མཛད་འདི་ལྷར་བཅས་འགྲོ་བའི་དཔལ། །རྒྱལ་བ་གཉིས་པའི་རྒྱལ་ཚབ་ཨེ་ཝཾ་པ། །རྡོ་རྗེ་རྣོན་པོ་བཤེས་གཉེན་ཚུལ་འཛིན་ཅིང་། །ཁྲིམས་ལྡན་བསྟན་པའི་དཔལ་འབྱོར་བཟང་པོ་དེས། །སྔོན་མེད་ལེགས་བཤད་རྟ་བདུན་དབང་པོ་བསྐྲུན། །དོན་གཉིས་ལྷུན་གྱིས་གྲུབ་པའི་རྒྱལ་མཚན་ཆེ། །ཞང་དབོན་དད་བརྩོན་གཡོ་མེད་ཁ་ལོ་པས། །བོད་ཆེན་རྨོངས་པའི་སྨག་རུམ་སེལ་བའི་ཆེད། །ལྗོངས་འདིའི་སངས་རྒྱས་བསྟན་པའི་དཔལ་དུ་དྲངས། །སླར་ཡང་མི་ཐུབ་ཟླ་བའི་གཞུང་འགྲེལ་དང་། །མཚོ་སྐྱེས་རྡོ་རྗེ་ཤཱནྟ་བྷ་དྲ་སོགས། །འཕགས་ཡུལ་མཁས་པའི་གཞུང་དང་གངས་ཁྲོད་ཀྱི། །མཁས་དང་གྲུབ་པའི་རྣམ་དག་གཞུང་བཟང་དང་། །ཁྱད་པར་འཇམ་པའི་དབྱངས་དངོས་ངོར་ཆེན་རྗེ། །རཏྣའི་མཚན་ཅན་གཞུང་ལུགས་ཇི་བཞིན་དུ། །མ་རྟོགས་ལོག་རྟོག་རྙོག་མས་མ་སྦགས་པར། །བཀྲ་ཤིས་དབང་ཕྱུག་བརྩོན་པས་བསྒྲིམས་ཏེ་ཞུས། །དེ་ལྟའི་ལེགས་བྱས་འབུམ་ཕྲག་ཆུ་ཀླུང་ཚོགས། །གནས་སྐབས་ཕན་བདེའི་རོ་བརྒྱ་བདའ་བ་དང་། །མཐར་ཐུག་ཆོས་ཀྱི་རྒྱ་མཚོར་རོ་གཅིག་ནས། །མཐའ་མེད་འགྲོ་དང་མི་འགྲོའི་ཉེར་འཚོར་ཤོག །སླར་སྨྲས་པ། མཁས་པའི་ལེགས་བཤད་ནམ་མཁའི་མཐའ། །བྱིས་བློ་སྦྲང་བུས་གཞལ་མིན་ཡང་། །རྒྱ་བོད་གཞུང་བཟང་དགུ་ཚིགས་ཀྱིས། །གཞལ་ཚེ་སླར་ཡང་དད་པའི་གསོས། །ཞེས་ཀྱང་སྨྲས་སོ། །མངྒ་ལཾ།། །།གྲུབ་པའི་དབང་ཕྱུག་ཌོམྦི་པའི། །བཞེད་སྲོལ་དགེས་པ་རྡོ་རྗེའི་གཞུང་། །གསང་ཆེན་བསྟན་པའི་སྐྱེད་མོས་ཚལ། །རྒྱས་པའི་ཉེར་ལེན་ཉིན་མོར་བྱེད། །འདྲེན་ནུས་པར་གྱི་ངོ་མཚར་འཕྲུལ། །བུམ་པ་བརྒྱ་སྐྱེས་ཤིང་རྟ་ཆེ། །ཧོར་པ་གདོང་ཐོག་བླ་བྲང་ནས། །རྣམ་དཀར་ལྷག་བསམ་བྱེད་པོས་བསྐྲུན། །དགེ་དེས་རྒྱལ་བསྟན་སྣང་བ་ནི། །མི་ནུབ་ཡུན་དུ་གསལ་བ་དང་། །མཆོག་སྤྲུལ་ངག་གི་དབང་པོ་ཆེ། །ཀུན་དགའ་བཀྲ་ཤིས་དེ་ཉིད་ཀྱི། །ཟག་མེད་ཐུགས་དགོངས་རྫོགས་པ་དང་། །རྣམ་འཕྲུལ་ཟླ་ཚེས་གསར་པ་ཡིས། །ཕྱོགས་ཀུན་དགེ་ལེགས་སྒྲུབ་པ་ཡི། །བཀྲ་ཤིས་སྣང་བ་འཆར་གྱུར་ཅིག །ཅེས་པའང་ཞུ་དག་པ་ཚངས་སྲས་ཟླ་བས་བརྗོད་པའོ།། །། དཔེ་བསྡུ་བཟོ་ཚར། བཅུག་ཐེངས་དང་པོ། ཞུ་དག་རྫོགས་སོ།།ཞུ་བཅུག་ཚར།